C 498/24
LT
Europos Sąjungos oficialusis leidinys
2022 12 30
Europos regionų komiteto nuomonė „RK vaidmuo stiprinant subnacionalinio lygmens diplomatiją klimato srityje rengiantis COP27 ir COP28“
(2022/C 498/05)
Pranešėjas
Olgierd GEBLEWICZ (PL/EPP), Vakarų Pamario Lenkijos vaivadijos maršalka
POLITINĖS REKOMENDACIJOS EUROPOS REGIONŲ KOMITETAS (RK)
1. pabrėžia subnacionalinio lygmens valdžios institucijų svarbą siekiant klimato srities tikslų, daugiausia dėmesio skiriant būsimam JT darnaus vystymosi tikslų (DVT) įgyvendinimui, ir įgyvendinant Paryžiaus susitarimo nuostatas, kad būtų pasiektas tikslas apriboti visuotinį atšilimą iki 1,5 oC;
2.
apgailestauja, kad 2022 m. vasario 21 d.
Tarybos išvadose „ES diplomatija klimato srityje.
Spartesnis Glazgo rezultatų įgyvendinimas“ nepakankamai pripažįstamas subnacionalinių institucijų vaidmuo, ir pabrėžia didžiulę diplomatijos klimato srityje ir ES informavimo trečiosiose šalyse svarbą siekiant paspartinti COP26 Glazgo klimato pakto įgyvendinimą;
3. ragina nacionalines Vyriausybes derantis dėl pasaulinių klimato srities tikslų sąlygų ir nustatant nacionaliniu lygmeniu nustatytus įpareigojančius veiksmus ir nacionalinius prisitaikymo prie klimato kaitos planus iš tiesų įtraukti savo vietos ir regionų valdžios institucijas, nes būtent jos yra subjektai, kurie konkrečiai vykdo jų tarptautiniu mastu prisiimtus pažadus ir įsipareigojimus; todėl mano, kad greičiausiai nepavyks sėkmingai įgyvendinti nacionaliniu lygmeniu nustatytų įpareigojančių veiksmų, kuriems nepritaria vietos ir regionų valdžios institucijos, ir kad UNFCCC, prieš priimdama minėtus veiksmus, turėtų sistemingai stebėti šį etapą; todėl ragina nacionalines Vyriausybes į nacionalines derybų delegacijas UNFCCC aukščiausiojo lygio susitikimuose klimato klausimais įtraukti ir regioninius, ir vietos delegatus;
4. akcentuoja tai, kad miestai ir regionai pirmieji susiduria su klimato kaitos padariniais, pavyzdžiui, su klimatu susijusiomis nelaimėmis, su socialiniais padariniais, kaip antai energijos nepritekliumi ir dažnesnėmis dėl oro sąlygų kylančiomis sveikatos problemomis, aplinkos problemomis (drastišku biologinės įvairovės ir ekosistemų ir jų paslaugų nykimu), taip pat su dėl klimato kaitos didėjančia esama nelygybe; pabrėžia, kad siekiant įgyvendinti nacionalinius klimato politikos tikslus būtina vykdyti subnacionalinio lygmens diplomatiją klimato srityje, nes vietos ir regionų valdžios institucijos rengia ir įgyvendina išsamius prisitaikymo prie klimato kaitos ir jos švelninimo planus, kuriuose tiksliai atsižvelgiama į vietos aplinkos sąlygas, socialinius bei ekonominius poreikius ir į klimato teisingumą;
5. pabrėžia, kad sėkminga miestų ir regionų klimato politika gali būti įgyvendinama platesniu užmoju nei nacionaliniai tikslai, nesumažinant ekonomikos augimo ir teritorinės sanglaudos.
Atsižvelgiant į tai matyti, kad esama tvirto parodomojo poveikio, ir kad reikia suteikti galimybių nacionalinėms ir subnacionalinėms politinėms grupėms, siekiančioms priimti pažangesnę klimato politiką;
6. mano, kad būtina remti miestų ir regionų klimato tinklus ir stiprinti jų subnacionalinio lygmens diplomatijos klimato politikos srityje veiklą, siekiant sukurti itin svarbų politinį atsparumą, apsaugantį nuo regresavimo nacionaliniu lygmeniu, ir taip užtikrinti, kad būtų įgyvendinami pasauliniai klimato tikslai;